Orban recunoaște că Iohannis nu îl mai vrea la șefia PNL și vorbește despre implicarea serviciilor în alegerile interne.
Ludovic Orban a recunoscut, duminică seară, că președintele Klaus Iohannis nu a mai vrut ca el să conducă PNL. Președintele PNL a vorbit și despre implicarea serviciilor secrete în alegerile interne din partid.
Ludovic Orban a fost întrebat dacă înlocuirea sa din fruntea PNL este planul partidului sau preşedintelui Klaus Iohannis, iar el a răspuns că "Și, și"."Nu am susținut sintagma statul paralel, care e o sintagmă foarte largă. Sigur că societatea civilă trebuie să fie permanent în gardă. Se știe că oameni care lucrează în structuri care nu se desfășoară în plină lumină publică, la vedere, pot să-și depășească competențele și să influențeze decizii în zone în care nu au voie să intervină. Din punctul meu de vedere serviciile nu au ce să caute în administrație, justiție, în zona economică sau privată, sau în media", a spus Ludovic Orban, la B1."Am uitat să zic că serviciile secrete nu au ce să caute în partide. E foarte greu să demonstreazi că există intervenții de la un serviciu secret. De regulă acțiunile nu se desfășoară la vedere. Se desfășoară la zona invizibilă. Sunt o serie de lucruri care mi-au pus serioase semne de întrebare la aceste alegeri din PNL", a mai spus președintele PNL.